Anders Samuelsen

Anders Samuelsen (født 1. august 1967) er en dansk politiker, som er forhenværende udenrigsminister og tidligere medlem af Folketinget for Liberal Alliance, som han også var politisk leder for fra januar 2009 til 6. juni 2019. Han var fra 2009 til 2013 medlem af Horsens Byråd, Han har tidligere været medlem af Folketinget (1998-2004) og Europa-Parlamentet (2004-2007) for Det Radikale Venstre. Den 7. maj 2007 stiftede han Ny Alliance sammen med Naser Khader og Gitte Seeberg, som begge siden har forladt partiet. I sommeren 2008 blev et nyt og mere liberalt partiprogram vedtaget samtidig med, at navnet blev ændret til Liberal Alliance.

Anders Samuelsen blev i januar 2009 politisk leder efter Naser Khaders farvel til Liberal Alliance. Samuelsen trak sig som politisk leder den 6. juni 2019 efter ikke at være blevet genvalgt til Folketinget.

Baggrund 

Samuelsen er født i Horsens som søn af folketingsmedlem Ole Samuelsen og husholdsningslærer Anna Holm. Han har fire søskende, hvoraf de mest kendte er Morten Samuelsen og Mette Bock.

Han gik på Tranebjerg Skole på Samsø og blev efterfølgende student fra Viborg Katedralskole i 1986 og cand.scient.pol. fra Aarhus Universitet i 1993. Anders Samuelsen arbejdede som konsulent og projektkoordinator på Døves Højskole, Castberggård fra 1994 til 1998.

I 1992 blev han gift med Lajla Dam Samuelsen, der er børnehaveklasseleder. Sammen har de to sønner. Parret flyttede fra hinanden i foråret 2009.

Fra februar 2012 og frem til 2017 dannede Samuelsen par sammen med operasangeren Susanne Elmark.

Politisk karriere

Det Radikale Venstre 
Samuelsens politiske karriere startede i Det Radikale Venstre. Han var partiets kandidat i Horsenskredsen 1994-98 og i Holbækkredsen fra 1998.

Han var midlertidigt medlem af Folketinget for Vejle Amtskreds i perioderne 5.-11. december 1997 og 31. marts 1998-20. november 2001 som stedfortræder for Elsebeth Gerner Nielsen. Desuden var han medlem af Det Radikale Venstres hovedbestyrelse 1997-98.

Han blev valgt til folketingsmedlem for Vestsjællands Amtskreds 20. november 2001, hvor han sad indtil 30. juni 2004.

Europa-Parlamentet 
Anders Samuelsen var medlem af Europa-Parlamentet for Det Radikale Venstre fra 13. juni 2004 – 28. november 2007, hvor han blev erstattet af Johannes Lebech.

Liberal Alliance 

I sommeren 2007 stiftede Anders Samuelsen sammen med den tidligere partikollega Naser Khader og den tidligere konservative politiker Gitte Seeberg partiet Ny Alliance. Han har siden 2007 været partiets kandidat i alle opstillingskredse i Østjyllands Storkreds. Ved folketingsvalget i 2007 blev han valgt for Ny Alliance. Partiet skiftede navn til Liberal Alliance i august 2008. Efter Naser Khader trådte ud af partiet i januar 2009, blev Anders Samuelsen partileder. Udover at være partileder har Anders Samuelsen en række ordførerskaber inden for områderne: arbejdsmarkedet, EU, finans, udenrigspolitik, politik-økonomi, skat og udvikling.

Ved kommunalvalget 2009 stillede Samuelsen op i Horsens og blev valgt som det eneste mandat for partiet. Han genopstillede ikke ved kommunalvalget i 2013.

Tillidshverv og hæder 

 Vicepræsident i Beredskabsforbundet
 Ridder af Dannebrogordenen (1. maj 2012)

Publikationer 

Samuelsen har skrevet eller medvirket ved flere bøger, henholdsvis:
 "Vejen til et bedre Europa – en bro mellem ja og nej, People's Press, 2004
 "Europas stemmer", Gyldendal, 2005
 "Breve fra Europa – de første år i Bruxelles", Hovedland, 2006
 "Comeback kid", Hanne Sindbæk og Anders Samuelsen, People's Press, 2013.
 "Den lange vej - fra nederlag til fremgang" (redigeret og samlet af Kasper Elbjørn), 2013.
 "Ikke for mine blå øjnes skyld" (fortalt til Hanne Sindbæk), 2019.

Noter

Eksterne henvisninger 

 Liberal Alliances hjemmeside
 Gammelt portrætfoto

Folketingsmedlemmer i 1990'erne
Folketingsmedlemmer i 2000'erne
Folketingsmedlemmer i 2010'erne
Tidligere folketingsmedlemmer fra Liberal Alliance
Tidligere folketingsmedlemmer fra Det Radikale Venstre
Medlemmer af Europa-Parlamentet fra Danmark 2004-2009
Personer fra Horsens
Medlemmer af Horsens Byråd
Politikere fra Danmark med dobbeltmandat
Riddere af Dannebrog
Udenrigsministre fra Danmark
Regeringen Lars Løkke Rasmussen III
Danske partiledere
Personer i Kraks Blå Bog
Alumni fra Aarhus Universitet
Studenter fra Viborg Katedralskole